
[image: image]


Copyright Stine Rui, 2023

Tilrettelagt for ebok av eBokNorden as

ISBN: 978-82-303-6102-3 (ePub)

ISBN: 978-82-303-5737-8 (trykk)

Prosjektet produseres på oppdrag fra Stine Rui.

Alle rettigheter/ansvar for prosjektets innhold tillegges Stine Rui.

Henvendelser utover bestilling av produktet bes rettet til Stine Rui.

Det må ikke kopieres fra denne boken i strid med åndsverkloven eller avtaler om kopiering inngått med KOPINOR, interesseorgan for rettighetshavere til åndsverk. Kopiering i strid med lov eller avtale medfører erstatningsansvar og inndragning og kan straffes med bøter eller fengsel.


[image: image]



Til deg som ønsker å starte å trene
på en enkel måte.

Til deg som ønsker nye perspektiver
og ideer til hverdagen.

Til deg som ønsker å være den
beste versjonen av deg selv.

VENDEPUNKTER

I livet er det mange utfordringer vi skal stå ovenfor. Livet kan oppleves urettferdig, livet kan ta brå vendinger, og livet kan gå igjennom store endringsprosesser.

For mennesker, må det ofte en endring i livssituasjon til, eller en endring med helsen til, før man tar grep og gjør noe annerledes.

Det assosieres gjerne med en følelse av smerte eller ubehag og at mennesker kanskje aldri har lyst til å kjenne på det igjen.

En ting er hva som skjer med oss, men en annen ting kan være hvordan et tankesett er programmert.

Når jeg snakker om tankesett, er dette et sett med tanker og perspektiver som mennesker opplever at de kan identifiserer seg med.

Det er et tankesett som kanskje ikke lar seg endre på fordi du ikke vil, eller det kan være et tankesett som har blitt påvirket av dårlige erfaringer som har hindret deg i å gjøre en endring i seg selv.

Et vendepunkt kan komme når du minst venter det også, og jeg tror det er mange som kan kjenne på at alderen endrer på perspektivene.

Når det kommer til hvordan jeg opplevde mitt eget vendepunkt, var dette noe som bare kom overraskende på meg. Det er vanskelig å beskrive, men på et tidspunkt i livet, ønsket jeg å gjøre noe helt nytt. Jeg ønsket å bidra og ønsket en større mening i hverdagene som vi kan oppleve som stressende til tider.

MITT VENDEPUNKT

Jeg er ikke helt sikker på hva det var som førte til mitt vendepunkt til endring av det tankesettet jeg hadde fra tidligere. Men det var som om jeg tok på meg et sett med nye briller, og fikk et klart bilde på hva jeg ønsket å gjøre i livet.

Tidligere levde jeg i et konstant kaos av tanker som ikke gagnet meg. Jeg hadde en selvfølelse som ikke sto i stil til hvordan jeg fungerte i jobb og ellers på andre områder. Jeg hadde også unnskyldninger som jeg stadig støttet meg til når jeg ikke ville gjøre endringer.

Jeg manglet troen på meg selv. Jeg følte på mange måter at jeg måtte ta et oppgjør med tankene mine.

Nå ville jeg leve et liv med mer glede og harmoni.

Jeg ønsket å stå stødigere i meg selv, og ville gjøre ting som var med på å utvikle min mentale styrke.

Det var i 2020 jeg tok kontakt med mentor Espen Simonsen.

Han er gründer og eier av Gjør en Forskjell AS sammen med sin kone, Bianca Simonsen, som også er gründer og eier av selskapet.

Selskapet de etablerte arbeider med å utvikle mennesker på ulike områder i livet. Selvfølelsen og personlig utvikling er noen av områdene som ble sentrale for meg.

Jeg hadde vært medlem der i kort tid, og hadde allerede benyttet meg av kurs som er tilgjengelig der.

Det var «Sunn Egoisme»-kurset til Bianca som startet min reise i å ta bedre vare på meg selv. Som et resultat av hennes kurs alene, opplevde jeg viktigheten av å sette grenser for meg selv og bli mer glad i meg selv.

Selv om jeg hadde fått gode resultater av verktøyene jeg brukte i medlemskapet, er det noe med det å ha en mentor å sparre med. I en stadig krevende hverdag, med alt som skal gjøres, fikses og ordnes, opplevde jeg samarbeidet med Espen som det neste viktige for meg å ta tak i.

Den dagen jeg tok kontakt med Espen, kan jeg huske at jeg holdt telefonen min i hånden. Jeg var klam i hendene, og jeg måtte trekke pusten godt inn og ut igjen før jeg var klar til å formidle det jeg hadde på hjertet.

Pusten ble mer og mer anstrengende og jeg kjente hjertet mitt dunke mye raskere enn vanlig.

Det ringte en gang eller to før jeg hørte en hyggelig og avslappende stemme i den andre enden av røret.

– Hallo, det er Espen her.

Så fikk jeg dele mine tanker, uten at det ble sagt noe imot, eller gitt råd med en gang. Noe jeg opplevde som fint, fordi jeg ble lyttet til.

Espen stilte meg et spørsmål.

– Hva er det viktigste du må prioritere akkurat nå?

Det ble stille i røret en stund før jeg klarte å svare på det. Jeg fortalte Espen at jeg i første omgang måtte finne en ny retning i livet, og skape meg en fremtid jeg kunne finne mer frihet og glede i.

Etter at dette ble sagt, skjedde det en rekke andre prosesser som var positivt i mitt liv, det ga meg selvtillit når jeg over tid så resultater av det samarbeidet vi hadde sammen.

Espen og jeg la opp en plan, som innebar et møte over zoom, en time i uken. Han holdt meg ansvarlig på hva det viktigste fokuset skulle være fremover, i prosessen med å renovere meg selv.

Det hele opplevdes for meg som et nytt kapittel i livet, og jeg kunne finne ut av mine styrker, og bli bedre kjent med mine svakheter.

Jeg ville se på hvilket potensial som bodde i meg. Jeg ville se på hva som kunne skje, hvis jeg valgte å trosse ting jeg var redd for, å gjøre det allikevel.

Ikke minst måtte jeg være ærlig mot meg selv. Når det kom til ærligheten, utfordret jeg den på en helt spesiell måte, det har jeg ikke angret på at jeg gjorde.

MELDINGEN SOM GA MEG HÅP

Det hadde gått noen dager siden samtalen med Espen, og jeg var i full gang med å sette i gang prosesser mot første mål. I mellomtiden holdt jeg meg litt i nakkeskinnet, og med skuldrene godt trukket tilbake, for å møte den nye hverdagen som ventet meg. En hverdag, full av undring, spørsmål og uvitenhet.

Jeg har alltid vært glad i å trene og jeg visste at trening hadde en positiv effekt på humøret mitt. Det fikk meg bort fra tankekjøret, som handlet om hva jeg skulle planlegge fremover.

Det var på en joggetur jeg kjente meg litt spontan, og ville sende en melding til Janne Formoe, på Instagram. Jeg har alltid sett opp til henne. I tillegg til å være en dyktig skuespiller, beundret jeg hennes pågangsmot, ærlighet og evnen til å bygge seg selv opp, etter vanskelige perioder i hennes egen hverdag.

Meldingen jeg skrev, inneholdt litt av hva jeg opplevde som utfordrende, og jeg stilte spørsmål om hva hun fokuserte på i sitt liv, når hun skulle ta best vare på seg selv.

Jeg vet ikke hva jeg tenkte på i det øyeblikket jeg sendte meldingen til henne, men jeg bare gjorde det. Uten noen forventninger om å få et svar, tikket det inn en lang melding fra henne. Den var personlig, oppløftende og meningsfull.

Meldingen jeg fikk tilbake, ga meg mot og troen på meg selv. Det åpnet opp for tanker rundt det å være et medmenneske. At vi sjeldent er alene om å håndtere livet på mange områder. Når vi er ærlige og deler hva vi erfarer, opplever vi å forstå hva det er vi går igjennom litt bedre.

Svaret jeg fikk fra Janne, ga meg et stort smil. Jeg opplevde å bli sett, selv om vi ikke kjente hverandre. Det ga meg også et håp.

Jeg kommer aldri til å glemme den fine påvirkningskraften hun fikk i mitt liv og den gode følelsen jeg fikk med meg inn i den dagen og i dagene fremover.

Handlingene som fulgte meg videre, ble tanken om et forfatterskap og hvordan jeg kunne bidra til å være et medmenneske selv, slik Janne ble for meg.

DET SOM LEDET MEG TIL FORFATTERSKAPET

Jeg hadde skrevet litt for lokalavisen i Moss avis.

Jeg så på dette som en mulighet for å utvikle skriveferdighetene mine. Jeg brukte det som en god treningsarena i håp om å formidle et positivt budskap til mennesker i lokalsamfunnet.

Jeg opplevde å bli positivt overrasket over responsen etter leserinnleggene mine. Det tikket inn meldinger fra forfattere og fra mennesker som hadde bred kompetanse innenfor fagfeltet.

Leserinnleggene handlet om fysisk og mental helse, og jeg opplevde å bli godt mottatt, noe som ga meg selvtillit inn i et bokprosjekt.

Boken jeg skulle skrive, ville jeg skulle inspirere mennesker der ute til å gjøre seg selv til den beste versjonen av seg selv.

Akkurat hvordan ting skulle se ut eller bygges opp, hadde jeg ikke tenkt ut, jeg bare visste at jeg hadde jobbet en del med meg selv og skapt meg positive resultater av de tiltakene jeg gjorde.

Det ønsket jeg å lære bort.

Samtidig hadde jeg et brennende ønske om å skape treningsglede i menneskers hverdag, siden det er et område som har gitt meg så mye positive erfaringer.

Selv om livet ikke er på stell på nåværende tidspunkt, eller du befinner deg på et midlertidig stoppested for å finne ut av retningen i livet ditt, finnes det muligheter for utvikling og verktøy som kan inspirere til fremdrift i livet ditt uansett.

Etter egen erfaring, opplevde jeg at det krevde å være modig nok til å tørre navigere seg gjennom et nytt terreng. Det ukjente.

Det blir som om du er på en joggetur i skogen i et område du aldri har vært før. Det er mørkt, du har løpt deg vill, men styrer deg stadig i den riktige retningen.

Selv om du underveis havner på plasser du ikke kjenner deg igjen, fortsetter du å bevare roen, tenke positivt og finner nye kreative utveier. Og det eneste du vet er at hvis du stopper opp og ikke gjør noe, så finner du ikke veien ut av skogen igjen.

Når du først evner å komme deg ut av den skogen, skal du se at du legger merke til alt som kan spire og gro rundt deg.

På lik linje med alt som vokser i skogen, opplevde jeg det vokste en ny spire i meg etter jeg startet å renovere meg selv.

Det var en spire som jeg så et potensial i, og som kanskje kunne være med på å skape noe bra.

Jeg gikk fra å ha en tanke om å bli forfatter en dag, til å få en ide til en bok.

Jeg ville hjelpe mennesker som kanskje aldri fikk kommet i gang med trening eller som hadde tilgang til verktøy de kunne bruke for å se sitt eget potensiale.

Jeg ville gjøre en forskjell lokalt og for samfunnet generelt. Jeg ville hjelpe mennesker som kanskje ikke evnet å komme seg utenfor døren og som kanskje med små nok vaner og tiltak, kunne hjelpe seg selv til et bedre liv.

Ideene strømmet på, og denne spiren ble til et voksende landskap, som stadig ble større. Men sammen med en ide alene, trengte jeg hjelp fra andre som kunne hjelpe meg til å finne riktig retning, og det var i denne retningen jeg fikk nye bekjentskaper som kunne hjelpe meg på veien videre.

Gjennom nye kontakter i medlemskapet som jeg nevnte tidligere, kom jeg i prat med Hege Winnem, hun har bred erfaring innenfor karriereveiledning og er gründer av Winnem Utvikling As. Hun er utdannet gestaltterapeut og sertifisert mentaltrener og coach. Hun ble også i 2022 forfatter av boken Mellom 2 jobber.

I en samtale vi hadde i september 2021, fortalte hun meg om forfatterprogrammet, som hun hadde benyttet seg av da hun fulgte bokdrømmen sin.

Forfatterprogrammet ble startet av gründer Tina Holt, som selv er forfatter og har de siste årene hjulpet mange mennesker med å skrive sin første bok.

I dag er hun forlegger selv og utgir bøker innen livsstil, ledelse, selvutvikling, helse og personlige historier på forlaget Nor Agency.

Jeg ble entusiastisk når jeg ble fortalt om dette kurset av Hege og meldte meg på. Jeg lagde struktur på boken og fikk mange gode råd på veien til forfatterskapet.

For meg ble det et nettverk, hvor mange mennesker som hadde den samme bokdrømmen som meg, inspirerte, heiet og motiverte hverandre.

Nå som resultatet av min personlige vekst har blitt til en bok du nå skal lese, skal du få litt mer kjennskap til meg som forfatter.

HVEM ER JEG?

Jeg er en jente som har elsket trening i mange år. Fra jeg var 9 år til jeg var 22 år, hadde friidrett vært en stor lidenskap for meg. Uten å gå for mye i detalj om min reise på friidrettsbanen, var nok dette grunnlaget for det som bor i meg i dag. Da jeg sluttet med friidrett, sluttet jeg aldri med trening selv, men jeg manglet kanskje målet og meningen bak treningsøktene mine. Jeg opplever i dag at jeg har gått fra toppidrett på friidrettsbanen, til toppidrett i eget liv. Jeg gjør det beste jeg kan for å mestre livet på alle områder. Jeg opplever å bruke planer og struktur slik jeg gjorde som idrettsutøver. Det fungerer virkelig og det har blitt en ny lidenskap for meg. Som personlig trener opplever jeg at jeg kan bidra med det jeg har lært til andre, og kanskje videreføre gleden av å bruke kroppen.

Jeg har siden 2012 tilegnet meg kompetanse som personlig trener og gruppetimeinstruktør. og har med tiden tatt med meg en del erfaringer som jeg håper kan inspirere deg til å trene på en trygg og kreativ måte.

Musikk er også en nøkkel for å inspirere i egen hverdag og utvikling, og i mitt eget liv gir det stor glede og entusiasme i å dele det med andre gjennom gruppetimer i salen.

Siden 2020 har jeg jobbet med personlig utvikling, Jeg har prøvd ut en del strategier som har fungert for meg, og har i senere tid, utdannet meg som NLP-practioner.

Denne utdanningen handler om hvordan jeg kan være med å bidra til mental utvikling hos andre, ved hjelp av teknikker og endring av perspektiver.

Senere har denne reisen inn i rollen som coach, resultert i en jobb som mental trener for selskapet jeg en gang var medlem i.

Min tidligere mentaltrener, er i dag min arbeidsgiver, og det beskriver den utvikling jeg har hatt, fra å være på en mental utfordrende plass.

TIL DEG SOM SKAL LESE BOKEN

Tiltakene jeg har benyttet meg av, rutinene og erfaringene som brakte meg dit jeg er i dag, er det jeg ønsker å dele i denne boken.

Tipsene jeg deler i boken er på ingen måte en fasit på hva som kan fungere for deg. Tanken er heller at det skal tegne opp noen perspektiver hos deg som leser.

I kapittel 6 følger det med en metode som går over en periode på 7 uker, hvor du mentalt og fysisk skal få en utfordring. Og er du en som ikke har treningserfaring fra før, men ønsker å komme i gang, da er den fysiske delen i renover-metoden laget for deg.

En god miks av trening, musikk og mentale verktøy er der for å gjøre denne prosessen undrende, utfordrende og mestrende for deg.

Har du erfaring med trening fra før av, kan du fortsatt benytte deg av de mentale tipsene i boken.

Hvem vet, kanskje noe av innholdet kan vekke nysgjerrigheten din og resultere i en positiv endring for deg.

God lesning!

Forfatter

Stine Rui

